Virallinen lehti nro C 085 , 17/03/1997 s. 0148



B4-0087, 0099, 0104, 0127, 0139 ja 0156/97 Päätöslauselma tilanteesta Mostarissa ja Brckossa Euroopan parlamentti, joka - ottaa huomioon aiemmat päätöslauselmansa Bosnia-Herzegovinan tilanteesta ja etenkin Mostarin tilanteesta, A. on hyvin huolissaan siitä, että siitä lähtien kun Euroopan unionin hallinto Mostarissa lakkautettiin 1. tammikuuta 1997, Mostarin kaupungissa on tapahtunut useita väkivaltaisuuksia, B. katsoo, että näillä väkivaltaisuuksilla pyritään voimistamaan ja syventämään kroaatti- ja muslimikaupunginosien erottelua toisistaan, C. pitää huolestuttavana, ettei kansainvälisillä poliisivoimilla ole keinoja toimia tehokkaasti näitä väkivaltaisia etnistä puhdistusta jatkavia toimia vastaan sekä sitä, että jotkut paikallisten poliisivoimien edustajat vaikuttavat osallistuvan kyseisiin toimiin, D. katsoo, että nämä väkivaltaiset toimet voivat tehdä täysin tyhjiksi Euroopan unionin investoinnit kaupungin jälleenrakentamiseksi sekä sen ponnistelut monikulttuurisen, etnisesti ja uskonnollisesti monimuotoisen yhteiskunnan jälleenluomiseksi, mistä Euroopan unioni on edelleen poliittisesti ja moraalisesti vastuussa, E. katsoo, että kroaatit jatkavat edelleen kroaattien kaupunginosassa asuvien muslimien laitonta häätämistä ja että yhteensä tällaisia tapauksia on ollut jo selvästi yli 100, F. katsoo, että Mostarissa on tapahtunut väkivaltaisia selkkauksia, etenkin 10. helmikuuta 1997 kun kroaattien hautausmaalle päin pyrkineet muslimit joutuivat kroaattien hyökkäyksen kohteeksi, minkä seurauksena yksi muslimi kuoli ja 22 loukkaantui, G. ottaa huomioon, että Brckon kaupungin asemasta oli päätettävä sitovalla välimiesmenettelyllä viimeistään 14. joulukuuta 1996 mennessä Daytonin sopimuksen V artiklan 2 liitteen mukaisesti, H. ottaa huomioon, että välimiehet ehdottivat 14. helmikuuta 1997 Brckon asettamista noin vuodeksi kansainväliseen tarkkailuun ja lykkäsivät lopullista päätöstä kaupungin asemasta maaliskuuhun 1998; Mostarin osalta 1. Tuomitsee jyrkästi äskettäiset Mostarin kaupungissa ilmenneet väkivaltaisuudet, joilla pyritään syventämään kaupungin jakoa ja jatkamaan etnisiä puhdistuksia; 2. On vakuuttunut siitä, että jos Mostarin tapaukset laajenevat edelleen, niin se vaarantaa rauhanprosessin jatkumisen koko Bosnia-Herzegovinassa; 3. Kehottaa neuvostoa ja komissiota painostamaan tarpeen mukaan Kroatian tasavallan hallitusta, jotta se suostuttelisi Länsi-Mostarissa valtaapitäviä tahoja pidättäytymään laittomista toimista, jotka uhkaavat Daytonin sopimuksen toteuttamista; 4. Kehottaa komissiota ja neuvostoa ja etenkin Bosnia-Herzegovinassa olevaa korkean tason edustajan virastoa ryhtymään tarvittaviin toimenpiteisiin näiden tapausten lopettamiseksi kaikin tarvittavin keinoin sekä rauhanprosessin toteutumisen takaamiseksi koko Bosnia-Herzegovinassa; 5. Kehottaa neuvostoa ja komissiota lujittamaan kansainvälisten poliisivoimien merkitystä, laajentamaan niiden valtuuksia ja lisäämään niiden kapasiteettia, koska näiden joukkojen toiminta on ratkaisevaa tilanteen rauhanomaisen kehittymisen kannalta Bosnia-Herzegovinassa ja etenkin Mostarissa; 6. Kehottaa komissiota jäädyttämään Länsi-Mostarille tarkoitetun avun niin kauan kuin ei voida antaa riittävästi takeita tällä alueella asuvien muslimien ja sinne palaavien pakolaisten turvallisuudesta, heidän omaisuuttaan koskevista oikeuksista sekä heidän asuinpaikkaoikeuksistaan; kehottaa komissiota samalla nopeuttamaan Itä-Mostarille tarkoitetun jälleenrakennusavun lisäämistä kun otetaan huomioon Mostarin kroaattipuolen haluttomuus yhteistyöhön; Brckon osalta 7. Katsoo, että Brckon käytävää koskeva kansainvälinen väliaikainen ratkaisu voi olla menestyksellinen ainoastaan siinä tapauksessa, että ehdotetut määräykset pannaan täytäntöön täysimittaisesti, jolloin pakolaiset voivat palata turvassa ja arvokkaasti, ja että korkean tason apulaisedustajalla on tarvittavat resurssit mandaattinsa toteuttamiseksi; 8. Pyytää puhemiestään toimittamaan tämän päätöslauselman komissiolle, neuvostolle, korkean tason edustajan virastolle sekä Bosnia-Herzegovinan ja Kroatian hallituksille ja parlamenteille.